Author: NesporovaM
Last saved by: agenda0
Company: MOSR Compaq

D ô v o d o v á   s p r á v a

Všeobecná časť

	Valné zhromaždenie OSN svojou Rezolúciou č. 50/222 z 11. apríla 1996 schválilo zavedenie nových postupov pre členské štáty OSN na určovanie refundácií za poskytovanie vojenských kontingentov do mierových misií OSN. Podrobné postupy a výška zahraničného príspevku na príslušníka mierovej misie boli schválené a sú uvedené v smernici OSN „Politika a postupy týkajúce sa uhrádzania nákladov a kontroly kontingentov vlastnej výzbroje (COE) krajín prispievajúcich svojimi jednotkami k mierovým misiám“. Táto smernica rieši súčasne aj postavenie civilného personálu tak, že pri refundácii zahraničných príspevkov je jeho postavenie rovnaké ako postavenie profesionálnych vojakov (kapitola 9   ods. 9).
Na základe uznesenia vlády Slovenskej republiky č. 435/2001 zo dňa 16. mája 2001 bola vyslaná vojenská poľná nemocnica Armády Slovenskej republiky do mierovej misie OSN UNTAET vo Východnom Timore (ďalej len „misia UNTAET“). V súlade so smernicami OSN, ktoré umožňujú mať v zostave misie aj civilných zamestnancov, vláda Slovenskej republiky schválila, že vo vojenskej poľnej nemocnici okrem profesionálnych vojakov budú pôsobiť aj civilní zamestnanci rezortu obrany. Vojenská poľná nemocnica vycestovala do Východného Timoru dňa 30. júna 2001. Pred jej vyslaním bolo poskytovanie zahraničného príspevku civilnému personálu upravené nariadením vlády Slovenskej republiky č. 249/2001 Z. z. o poskytovaní zahraničného príspevku v cudzej mene zamestnancom pôsobiacim v mierových misiách, ktoré bolo vydané na základe ustanovenia § 267 ods. 1 písm. b) zákona č. 65/1965 Zb. Zákonník práce v znení neskorších predpisov.
	Od 1. apríla 2002 nadobudli účinnosť nové právne predpisy v oblasti pracovnoprávnych vzťahov. Civilní zamestnanci rezortu obrany, ktorí pôsobia, resp. budú pôsobiť v mierových misiách, sa stali zamestnancami vo verejnej službe v súlade s § 54 zákona č. 313/2001  Z. z. o verejnej službe v znení neskorších predpisov. Ustanovením § 40a ods. 3 citovaného zákona  bola preto splnomocnená vláda Slovenskej republiky svojím nariadením upraviť podrobnosti poskytovania zahraničného príspevku v inej ako slovenskej mene zamestnancom v mierových misiách.
	Predložený návrh nariadenia vlády zachováva kontinuitu v poskytovaní plnenia v peňažných prostriedkoch v inej ako slovenskej mene civilným zamestnancom mierových misií. Okruh zamestnancov,  výška zahraničného príspevku a ďalšie podrobnosti v predloženom návrhu nariadenia vlády sú v podstate zhodné s doterajšou právnou úpravou v nariadení vlády Slovenskej republiky č. 249/2001 Z. z. Súčasne sa navrhuje doterajšiu právnu úpravu zrušiť.
	Všetkým príslušníkom mierových misií vyslaným v rámci mierových síl OSN je zahraničný príspevok poskytovaný zo zdrojov OSN. Z uvedeného dôvodu uplatnením návrhu nariadenia vlády Slovenskej republiky na zamestnancov vyslaných do zahraničia v rámci misie UNTAET v tomto rozpočtovom roku ani v nasledujúcich rokoch nevzniknú nároky na štátny rozpočet.
	Návrh nariadenia vlády je v súlade s Ústavou Slovenskej republiky a zákonom, na vykonanie ktorého sa vydáva.
Predložený návrh nariadenia vlády Slovenskej republiky nebude mať negatívny hospodársky a finančný dopad, nevyžiada si poskytnutie prostriedkov zo štátneho rozpočtu. Zahraničný príspevok je a bude aj naďalej poskytovaný zo zdrojov OSN. Vyslanie prípadnej ďalšej mierovej misie schvaľuje vláda Slovenskej republiky alebo s ním vyslovuje súhlas Národná rada Slovenskej republiky, pričom súčasťou materiálu musí byť aj kvantifikácia prípadných dopadov na štátny rozpočet. 
Predložený návrh si po svojej účinnosti nevyžiada zvýšenie nárokov na organizačné zabezpečenie. Nebude mať ani dopad na zamestnanosť. 
Predmetný návrh nariadenia vlády vzhľadom na charakter upravovanej problematiky nebolo potrebné  predložiť Rade hospodárskej a sociálnej dohody. 

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky.

2.	Názov návrhu právneho predpisu: nariadenie vlády Slovenskej republiky o podrobnostiach pre poskytovanie zahraničného príspevku v inej ako slovenskej mene zamestnancovi pôsobiacemu v mierovej misii. 

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu nariadenia vlády je prioritou aproximácie práva podľa čl. 70 Európskej dohody o pridružení v oblasti ochrany pracovníkov na pracovisku; prílohy tzv. Bielej knihy, 4. kapitola – Sociálne záležitosti, I. časť – Rovnosť príležitostí pre mužov a ženy; Partnerstva pre vstup; aktualizovaného znenia NPAA a screeningu – 13. kapitola.
Návrh nariadenia vlády nie je úlohou zahrnutou do Plánu legislatívnych úloh vlády Slovenskej republiky na rok 2002.
b)	V negociačnej pozícii ku kapitole 13 – Sociálna politika a zamestnanosť Slovenská republika prevzala záväzok dosiahnuť úplnú kompatibilitu s acquis v oblasti pracovného práva a v oblasti rovnakého zaobchádzania pre mužov a ženy do konca roku 2002 a záväzok pripravenosti Slovenskej republiky na jeho implementáciu v plnom rozsahu k referenčnému dátumu vstupu do Európskej únie 1. januára 2004.

4.	Problematika návrhu nariadenia vlády je upravená v článku 141 Zmluvy o založení Európskych spoločenstiev v jej amsterdamskom znení, ktorý zaväzuje členský štát zabezpečiť uplatňovanie princípu rovnakej odmeny mužov a žien za rovnakú prácu. Odmenou je obvyklá základná alebo minimálna mzda alebo plat a všetky dávky, ktoré zamestnávateľ vypláca zamestnancom v pracovnom pomere.
Problematika návrhu nariadenia vlády sa dotýka aj smernice Rady 75/117/EHS o aproximácii zákonov členských štátov, ktoré sa týkajú aplikácie zásady rovnakej odmeny pre mužov a ženy. Smernica Rady 75/117/EHS podrobne určuje niektoré aspekty vecnej pôsobnosti článku 141 Zmluvy o založení Európskych spoločenstiev v jej amsterdamskom znení a obsahuje viaceré ustanovenia zamerané na zvýšenie právnej ochrany zamestnancov, ktorí by mohli utrpieť ujmu v dôsledku neuplatnenia zásady rovnosti odmeňovania.
Vzhľadom na to, že v práve Európskej únie nie je priama úprava problematiky návrhu nariadenia vlády, tabuľka zhody sa nepredkladá.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná.

6.	Gestor: bezpredmetné.

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné; žiadny expert sa nezúčastnil pri príprave návrhu nariadenia vlády.

Osobitná časť

K § 1
	V tomto ustanovení je v súlade so znením splnomocnenia § 40a ods. 3 zákona             č. 313/2001 Z. z. o verejnej službe v znení zákona č. 165/2002 Z. z. špecifikovaný okruh zamestnancov pôsobiacich v mierových misiách, ktorým patrí zahraničný príspevok v inej ako slovenskej mene. Výška príspevku pre zamestnancov sa určuje rozpätím v závislosti od náročnosti nimi vykonávaných činností. Navrhuje sa preto poskytovanie zahraničného príspevku civilným zamestnancom v sumách zhodných s doterajšou právnou úpravou (nariadenie vlády SR č. 249/2001 Z. z .). Zahraničný príspevok v maximálnej  sume 2 500 USD, ako to umožňuje § 40a zákona o verejnej službe, sa navrhuje  poskytovať len zamestnancovi, ktorý bude vykonávať činnosť vedúceho mierovej misie.
	V súvislosti s materiálno-technickým zabezpečením prevádzky mierovej misie môže byť potrebné vyslať aj zamestnancov vykonávajúcich odborné technicko-ekonomické činnosti napr. služba PHM, stavebno-ubytovacia služba, výstrojná, muničná, automobilová služba. Tieto činnosti sú úzko prepojené s ekonomickými činnosťami ako je napr. plánovanie, zostavovanie požiadaviek na nákup, opravu a modernizáciu techniky resp. iných zariadení.
Slovenská republika sa zapája do mierových aktivít organizovaných OSN a je predpoklad, že v budúcnosti sa zapojí aj do ďalších takýchto aktivít, ktoré nemusia byť organizované len pod záštitou OSN. Predpokladá sa, že zahraničný príspevok je a bude aj naďalej poskytovaný zo zdrojov OSN alebo zo zdrojov inej medzinárodnej organizácie. Platné právne predpisy pri tom ustanovujú, že vyslanie prípadnej ďalšej mierovej misie schvaľuje vláda Slovenskej republiky alebo s ním vyslovuje súhlas Národná rada Slovenskej republiky. 

K § 2
	Ustanovuje sa zrušenie nariadenia vlády Slovenskej republiky č. 249/2001 Z. z., ktoré bolo vydané na základe zákona č. 65/1965 Zb. Zákonník práce v znení neskorších predpisov. Uvedený zákon stratil účinnosť dňom 31. marca 2002.

K § 3
	Účinnosť nariadenia vlády sa navrhuje dňom 1. júla 2002.